Lørdagens kamp i ALKA Superliga gav et blandet udbytte for Vendsyssel FF. Præstationen var god, men sejren glippede til sidst.

Hvis lørdagens Superliga-kamp kan tolkes som en forsmag på kampen for overlevelse, så ser det spillemæssigt ganske fornuftigt ud for landets nordligste Superliga-klub, Vendsyssel FF. Hvis evnerne til at lukke en kamp er til vurdering, ser det til gengæld knap så lovende ud. I bundkampen ude mod Vejle Boldklub formåede Vendsyssel med 1-1 at hente et enkelt point, men de sortklædte gæster var ganske få minutter fra at tage alle tre - og dermed lægge yderligere afstand ned til netop Vejle på rækkens sidsteplads. Opondo på pletten Kampens første chance gav også kampens første mål efter omkring ti minutters spil. Efter lidt klumpspil i og omkring Vejles felt, endte bolden hos Vendsyssels Moses Opondo, der med venstrefoden sikkert udplacerede Vejle-målmanden Pavol Bajza til 1-0. Et par nærgående Vendsyssel-forsøg gav dog ikke yderligere udbytte, og da første halvleg blev afløst af den anden, var det med Vejle i rollen som det bold-dominerende hold. Træner Jens Berthel Askous taktiske oplæg virkede dog efter hensigten – Vendsyssel havde generelt styr på hjemmeholdets offensiv. Med tyve minutter tilbage trak de tunge og regnfyldte skyer ind over Vejles fodboldstadion – nærmest som en bestilt symbolik på det rødklædte hjemmeholds situation i bunden af landets bedste fodboldrække. Tungt Vejle-pres gav udbytte For de nordjyske gæster lod sig ganske enkelt ikke overløbe. Gang på gang blev Vejles offensive fremstød afvist – i duelspil, med højt pres og rendyrket duelstyrke. Det lignede en udesejr, selv for en skeptisk vendelbo. De rødklædte Vejle-spillere blev dog ved. Et hårdt kæmpende Vendsyssel FF-forsvar kunne til sidst ikke stå imod belejringen længere – og bedst som uret rundede de 90 minutter, blev udligningen en realitet. Vejles høje angriber Gustav Nilsson kunne med et velkontrolleret hovedstød dirigere bolden ind bag Michael Tørnes i gæsternes mål. 1-1 - og dermed et point til hver. Vendsyssel var tæt på den helt store belønning for en flot kamp i form af tre point, men må nøjes med et enkelt point mod bundrivalerne. Dermed er der fortsat to points afstand mellem de to klubber – Vendsyssel er nummer 12, mens Vejle er nummer 14 og sidst. Vendsyssels sidste grundspilskamp bliver næste søndag, hjemme mod FC Nordsjælland.